Goeie en slegte nuus oor rugby in lewe hierna | Netwerk24
Deur Blouwillem 07 Mei 2018 00:00
Ek en my ou maters lees die afgelope week van die jarige oom wat daar in Skotland so op sy 95ste verjaardag sy ou tokse aangetrek en weer rugby gespeel het.
Nou ja, die meeste ooms wat so 'n mooi ge­seënde ouderdom bereik, se hooftydverdrywe is om daar by die kieriekasteel net asem te haal en oë te knip, maar nee, die hupse oom Easton Roy moes eenvoudig net weer op die veld kom om dalk vir oulaas te score.
Oom Johnny sê hy wonder of matrone of van die tannies die oom darem vooraf met 'n bietjie Diephiet of Wintergreen bygekom het.
'n Mens raak seker maar stadig warm op daardie ouderdom . . . en dit nogal in Skotland.
Dik Daan sê dit laat hom dink aan die oom wat ook so gek oor rugby was en toe 'n waarsêer gaan sien het om te hoor of daar in 'n wêreld hierna rugby gespeel word of nie.
Die antie met haar kopdoekie en baie oorringe kyk in die kristalbal, wats aap of SMS haar kontakte in die ander wêreld en verklaar plegtig dat daar wel rugby gespeel word.
"Dis die goeie nuus," sê sy.
"Die slegte nuus is dat jy in môremiddag se span is vir die halfeind teen oom Niek se manne.
"Maar gelukkig vir jou is jy darem net op die bank sodat jy eers van die vlugflouheid kan herstel."
Nee kyk, as daar nou 'n gevaarlike ding is, is dit om weer die tokse aan te trek as jou tyd lankal verby is.
In die 70's was daar hier in Pretoria so 'n wilde oumanliga waar ons mekaar Dinsdagaande daar langs die dieretuin by die ou Oostelikes kis toe en hospitaal toe geduik en gefoeter het.
Eintlik was dit maar net 'n rookskerm vir werkende ouens om onder die dekmantel van 'n "kantoorwedstryd" in die middel van die week ook te kon kuier.
Dis nou as jy nie by die ou Verwoerd-hospitaal by ongevalle vir gips gewag het nie.
As jy wil, vra 'n bietjie die skroef in my linkerenkel oor daai aand toe ons teen die brandweer gespeel het met drie brandweerwaens wat sirenes ooptrek elke keer as hul manne net lyk na punte.
Maar nog gevaarliker as daai soort wedstryde is skoolwedstryde.
Nie skooloutjies teen mekaar nie. Nee, van daai simpel, lewensgevaarlike sirkusse met die pa's teen die onderwysers.
Dis in daai desperate poging om op 40 plus (ja, nie 95 nie!) jou seun, sy gr. 4-juffroutjie en jou eie skeptiese vroutjie te beïndruk dat jy jou beste skool-sidestep ten toon wil stel, voel jy begin struikel (omdat jy op daai ouderdom vinniger as jyself is), dan versnel om onderdeur jouself te hardloop en jou hamstring terstond aan flarde skeur.
En mammie (met 'n grinnik wat als sê) moet huis toe bestuur en dan chip seun boonop in met: "En dit nogal met 'n oop doellyn, Pa! Jis, Pa, my juffrou het baie gelag!"